SKR รายได้โตแกร่ง ดันกำไรไตรมาส 1 พุ่ง 3 เท่าตัวแตะ 382 ลบ.
SKR รายงานกำไรไตรมาส 1/65 อยู่ที่ 381.72 ลบ. โต 300% จากปีก่อนกำไร 94.54 ลบ. รับรายได้กลุ่มผู้รับบริการรักษาโรคเฉพาะทางที่ต้องมีการผ่าตัดและการเพิ่มขึ้นของจำนวนผู้ประกันตนตามโควต้าของสำนักงานประกันสังคม
SKR รายงานกำไรไตรมาส 1/65 อยู่ที่ 381.72 ลบ. โต 300% จากปีก่อนกำไร 94.54 ลบ. รับรายได้กลุ่มผู้รับบริการรักษาโรคเฉพาะทางที่ต้องมีการผ่าตัดและการเพิ่มขึ้นของจำนวนผู้ประกันตนตามโควต้าของสำนักงานประกันสังคม
12 พ.ค. 2565

บริษัท ศิครินทร์ จำกัด (มหาชน) หรือ SKR รายงานผลประกอบการงวดไตรมาส 1/2565 สิ้นสุด 31 มีนาคม 2565 มีกำไรสุทธิ ดังนี้

โดยบริษัทฯ และบริษัทย่อย มีรายได้จากการดำเนินการรวมในไตรมาสที่ 1 ปี 2565 จำนวน 1,752.27 ล้านบาท เพิ่มขึ้นร้อยละ 75.60 จาก จำนวน 997.86 ล้านบาท ในไตรสมาสที่ 1/2564 สาเหตุมาจากการเพิ่มขึ้นของกลุ่มผู้รับบริการรักษาโรคเฉพาะทางที่ต้องมีการผ่าตัดและการเพิ่มขึ้นของจำนวนผู้ประกันตนตามโควต้าของสำนักงานประกันสังคม ส่งผลให้กำไรสุทธิในไตรมาสที่ 1/2565 จำนวน 381.72 ล้านบาท เพิ่มขึ้นร้อยละ 303.79 จาก จำนวน 94.53 ล้านบาท ในไตรสมาสที่ 1/2564
นายสุริยันต์ โคจรโรจน์ กรรมการและรองกรรมการผู้จัดการใหญ่ SKR เปิดเผยผลประกอบการไตรมาส 1/65 ว่า บริษัทมีรายได้รวม 1,752.27 ล้านบาท เติบโตเพิ่มขึ้น 997.86 ล้านบาท หรือเติบโต 75.60% จากช่วงเดียวกันปีก่อน ที่มีรายได้รวมอยู่ที่ 997.86 ล้านบาท และมีกำไรสุทธิ 381.72 ล้านบาท หรือเติบโต 304% จากช่วงเดียวกันปีก่อน ที่ทำไว้ 94.53 ล้านบาท
โดยผลประกอบการไตรมาส 1/65 เติบโตโดดเด่น ทั้งรายได้และกำไรสุทธิ มีปัจจัยสนับสนุนมาจากบริษัทมีปริมาณการรักษาพยาบาลของกลุ่มคนไข้รักษาโรคซับซ้อนด้วยการผ่าตัด รวมถึงกลุ่มผู้เข้ารับบริการโดยใช้สิทธิประกันสังคม การบริหารจัดการคนไข้ Covid-19 ที่เพิ่มขึ้น และบริษัทสามารถบริหารจัดการต้นทุนค่ารักษาพยาบาลลดลง โดยสัดส่วนของต้นทุนไตรมาส 1/65 อยู่ที่ 61.19% ลดลง 7.24% จาก 68.43% ในไตรมาส 1/64
ขณะที่แนวโน้มการดำเนินงานไตรมาส 2/65 บริษัทคาดว่าจะเติบโตอย่างต่อเนื่อง หลังการเพิ่มขึ้นของจำนวนคนไข้ทั่วไปจากสถานการณ์การแพร่ระบาดที่ของโรคโควิด-19 ที่ลดลง การเพิ่มขึ้นของจำนวนผู้ประกันตนที่เลือกเครือโรงพยาบาลศิครินทร์ และการดำเนินการโครงการภาครัฐต่าง ๆ เช่น การให้บริการตรวจคัดกรองโรคโควิด-19 ด้วยวิธี ATK และ ออกใบรับรองแพทย์สำหรับแรงงานต่างด้าว สำหรับศูนย์พิจารณาอนุญาตให้อยู่ในราชอาณาจักร อนุญาตให้ทำงาน และออกเอกสารรับรองบุคคล (Certificate of identity: CI)
นอกจากนี้ บริษัทมีแผนการพัฒนาโครงการ “โรงพยาบาลเคลื่อนที่ (Mobile Hospital)” เพื่อรองรับฐานลูกค้ากลุ่มบริษัทคู่สัญญาและกลุ่มลูกค้าประกันสังคมที่เพิ่มขึ้น ในปัจจุบันเครือโรงพยาบาลศิครินทร์ มีฐานผู้ประกันสังคมตามโควต้า อยู่ที่ประมาณ 500,000 ราย โดยโรงพยาบาลเคลื่อนที่จะเน้นการส่งเสริมสุขภาพตามนโยบาย Healthy Thailand ของสำนักงานประกันสังคม กระทรวงแรงงาน เช่น การทำฟัน การตรวจสุขภาพประจำปี ทั้งนี้แผนดังกล่าวคาดว่าจะเริ่มดำเนินการช่วงไตรมาส 3/65 ซึ่งจะช่วยเพิ่มรายได้ให้กับบริษัทอีกช่องทางหนึ่ง
ขณะที่การพัฒนาแอพพลิเคชั่นใหม่ เป็นสิ่งที่เครือโรงพยาบาลศิครินทร์ให้ความสำคัญและพัฒนาอย่างต่อเนื่อง เพื่อให้เข้าถึงไลฟ์สไตล์ของลูกค้าทุกกลุ่ม พร้อมกันนี้ได้มีการนําเทคโนโลยีที่ช่วยให้ผู้ป่วยและบุคลากรทางการแพทย์ สามารถพูดคุยกันได้แบบ Real-time หรือ Telemedicine เข้ามาใช้งาน โดยมีการเริ่มใช้งานในบริษัทคู่สัญญากับเครือโรงพยาบาลศิครินทร์ ในไตรมาส 1 ที่ผ่านมา ทั้งนี้ คาดว่าจะสามารถเปิดตัวแพลตฟอร์มดังกล่าวในไตรมาส 3/65
ด้าน BeBetter Wellness Center เตรียมต่อยอดธุรกิจสุขภาพดี โดยเน้นให้บริการผ่านบริการ Health Delivery เพื่ออำนวยความสะดวกแก่ลูกค้าที่ไม่ต้องเดินทางมาโรงพยาบาล ซึ่งบริการดังกล่าวถือเป็นการสร้างความหลากหลายให้กับรายได้อีกช่องทางหนึ่ง
สำหรับธุรกิจ Non-Hospital ในปี 65 บริษัทวางแผนการออกผลิตภัณฑ์เกี่ยวกับสุขภาพ เพื่อรองรับไลฟ์สไตล์ของลูกค้าศิครินทร์ รวมถึงการพัฒนาที่ดินบนสัญญาเช่าระยะยาว 25 ปี ภายใต้โครงการ Medical Complex ซึ่งคาดว่าโครงการดังกล่าวจะเปิดตัวในไตรมาสที่ 3/65
“รายได้รวมปี 65 ทาง SKR มั่นใจว่าเป็นไปตามเป้าหมายที่วางแผนไว้ โดยเน้นเติบโตจากรายได้ 4 กลุ่มหลัก ได้แก่ กลุ่มลูกค้าทั่วไป กลุ่มสวัสดิการภาครัฐ กลุ่มงานโครงการภาครัฐ และกลุ่มบริหารจัดการ Covid ดังนั้นเราจึงมุ่งมั่นสร้างความน่าเชื่อถือของโรงพยาบาลด้วยมาตรฐานสากลระดับโลกและการบริการที่เป็นเลิศ ควบคู่กับการสร้างแบรนด์ “Sikarin” ให้เป็นที่ยอมรับจากลูกค้า ภายใต้แนวคิด “ศิครินทร์ เคียงข้างคุณ” สำหรับการพัฒนาอย่างยั่งยืนในอนาคต เราเชื่อว่า ศิครินทร์จะเข้าไปอยู่ในพฤติกรรมของผู้คน เพราะเราคือ ผู้ดูแลสุขภาพผ่านมาตรฐานสากลระดับโลก” นายสุริยันต์ กล่าว